MEĐIMURJE-PLIN d.o.o. Čakovec, Obrtnička 4, OIB 29035933600, zastupan po direktoru Nenadu Hraniloviću, mag.oec., kao opskrbljivač plinom u obvezi javne usluge (u daljnjem tekstu: opskrbljivač)

i

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

OIB\_\_\_\_\_\_\_\_\_\_\_\_\_\_\_\_\_ , MBG \_\_\_\_\_\_\_\_\_\_\_\_\_\_\_\_\_\_\_\_\_\_\_\_, kao krajnji kupac koji koristi opskrbu plinom u obvezi javne usluge (u daljnjem tekstu: krajnji kupac),

sklopili su slijedeći

**U G O V O R**

**o opskrbi plinom u obvezi javne usluge**

br. \_\_\_\_\_\_\_\_

**OPĆE ODREDBE**

Članak 1.

Ovim Ugovorom o opskrbi plinom u obvezi javne usluge (dalje u tekstu Ugovor) uređuju se međusobni odnosi između opskrbljivača i krajnjeg kupca u pogledu kvalitete opskrbe plinom, vremena i mjesta isporuke prirodnog plina, količine prirodnog plina, cijene prirodnog plina, dinamike isporuke prirodnog plina, trajanja ugovora, uvjete obračuna i naplate isporučenog plina, mjere zaštite kupca, izmjene i raskida Ugovora, rješavanja sporova, te ostalih međusobnih odnosa sukladno Zakonu o tržištu plina i Općim uvjetima opskrbe plinom.

Članak 2.

Na uvjete ovog Ugovora dobivena je suglasnost Hrvatske energetske regulatorne agencije, Klasa \_\_\_\_\_\_\_\_\_\_\_\_\_\_\_\_, Urbroj \_\_\_\_\_\_\_\_\_\_\_\_\_\_, od \_\_\_\_\_\_\_\_\_\_ 2016. godine.

Članak 3.

Opskrbljivač i krajnji kupac utvrđuju da su podaci o obračunskom mjernom mjestu krajnjeg kupca slijedeći:

|  |  |
| --- | --- |
| Adresa obračunskog mjernog mjesta: |  |
| Lokacija obračunskog mjernog mjesta - identifikacijska oznaka obračunskog mjernog mjesta |  |
| Krajnji kupac, šifra: |  |
| Energetska suglasnost br.: |  |
| Priključni kapacitet u kWh/h: |  |
| Tip brojila (plinomjera): |  |
| Broj brojila (plinomjera): |  |

Tarifni model (TM) obračunskog mjernog mjesta utvrđuje operator distribucijskog sustava sukladno Metodologiji utvrđivanja iznosa tarifnih stavki za distribuciju plina i sastavni je dio računa za isporučeni plin.

Članak 4.

Opskrbljivač se obvezuje opskrbljivati prirodnim plinom krajnjeg kupca, a krajnji kupac se obvezuje preuzeti i platiti isporučeni prirodni plin, u skladu s odredbama ovog Ugovora i Općih uvjeta.

U slučaju kriznog stanja na pouzdanost opskrbe prirodnim plinom primijeniti će se mjere ministarstva nadležnog za energetiku.

**KVALITETA OPSKRBE PLINOM**

Članak 5.

Krajnji kupac ima pravo na kvalitetu opskrbe plinom koja obuhvaća pouzdanost isporuke, kvalitetu plina i kvalitetu usluge, propisanu standardima kvalitete opskrbe i kriterijima usklađenosti, sukladno Općim uvjetima opskrbe plinom i Zakonu o tržištu plina.

Krajnji kupac ima pravo podnijeti prigovor na kvalitetu plina operatoru distribucijskog sustava u skladu s člankom 67. Mrežnih pravila plinskog distribucijskog sustava.

**MJESTO ISPORUKE PLINA I VRIJEME POČETKA OPSKRBE**

Članak 6.

Opskrbljivač će isporučivati, a krajnji kupac preuzimati prirodni plin za vrijeme trajanja ovog Ugovora, na obračunskom mjernom mjestu krajnjeg kupca iz članka 2. ovog Ugovora.

**KOLIČINA PRIRODNOG PLINA**

Članak 7.

Količina prirodnog plina izražava se u kWh, a preračunavanje iz m³ u kWh vrši se prema Mrežnim pravilima plinskog distribucijskog sustava.

**CIJENA PRIRODNOG PLINA**

Članak 8.

Cijena plina jednaka je iznosima tarifnih stavki utvrđenih na temelju Metodologije utvrđivanja iznosa tarifnih stavki za javnu uslugu opskrbe plinom i zajamčenu opskrbu koju donosi Hrvatska energetska regulatorna agencija i kojom se određuje struktura i način formiranja iznosa tarifnih stavki za javnu uslugu opskrbe plinom kao tarifne stavke Ts1 (kn/kWh) i tarifne stavke Ts2 (kn), te prema Odluci Hrvatske energetske regulatorne agencije o iznosu tarifnih stavki za javnu uslugu opskrbe plinom za razdoblje od 01. travanja 2016. do 31. prosinca 2016. godine (Narodne novine br. 28/2016.) iznosi:

**- za TM1 0,2524 kn/kWh kao Ts1 i 14,00 kn kao Ts2**

**- za TM2 0,2524 kn/kWh kao Ts1 i 14,00 kn kao Ts2**

**- za TM3 0,2396 kn/kWh kao Ts1 i 25,00 kn kao Ts2**

**- za TM4 0,2364 kn/kWh kao Ts1 i 36,00 kn kao Ts2**

**- za TM5 0,2332 kn/kWh kao Ts1 i 47,00 kn kao Ts2**

**- za TM6 0,2300 kn/kWh kao Ts1 i 69,00 kn kao Ts2**

**- za TM7 0,2268 kn/kWh kao Ts1 i 113,00 kn kao Ts2**

**- za TM8 0,2236 kn/kWh kao Ts1 i 168,00 kn kao Ts2**

**- za TM9 0,2139 kn/kWh kao Ts1 i 223,00 kn kao Ts2**

**- za TM10 0,2075 kn/kWh kao Ts1 i 333,00 kn kao Ts2**

**- za TM11 0,2011 kn/kWh kao Ts1 i 443,00 kn kao Ts2**

**- za TM12 0,1947 kn/kWh kao Ts1 i 553,00 kn kao Ts2,**

uvećano za PDV.

O važećim cijenama iz stavka 2. ovog članka, opskrbljivač će informirati krajnjeg kupca putem objave na internetskim stanica opskrbljivača [www.medjimurje-plin.hr](http://www.medjimurje-plin.hr).

O svakoj daljnjoj promjeni cijene opskrbljivač će obavijestiti krajnjeg kupca u roku od 30 dana prije početka primjene, osim u slučaju promjene dijela cijene koja se mijenja odlukama Hrvatske energetske regulatorne agencije.

Osim opskrbe plinom, opskrbljivač omogućuje krajnjem kupcu korištenje nestandardnih usluga po cijenama nestandardnih usluga koje su utvrđene prema važećem Cjeniku nestandardnih usluga opskrbljivača plinom u obvezi javne usluge.

**OBRAČUN I PLAĆANJE ISPORUČENOG PRIRODNOG PLINA**

Članak 9.

Krajnji kupac se obvezuje platiti isporučeni prirodni plin za obračunsko razdoblje temeljem potrošnje plina u obračunskom razdoblju, cijene plina ugovorene ovim Ugovorom i davanja propisanih posebnim propisima, odnosno PDV.

Obračunsko razdoblje iz stavka 1. ovog članka može iznositi jedan mjesec (mjesečna očitanja stanja plina), tri ili šest mjeseci (akontacijske rate).

U slučaju tromjesečnog ili šestomjesečnog obračunskog razdoblja, opskrbljivač plinom utvrditi će mjesečne novčane obveze za isporučeni plin za obračunsko razdoblje na temelju procijene potrošnje plina u istom razdoblju prethodne godine, a po isteku obračunskog razdoblja krajnjem kupcu će se dostaviti obračun za isto razdoblje.

Ako krajnji kupac ugovori utvrđivanje mjesečne novčane obveze za isporučeni plin na temelju mjesečnih očitanja stanja plinomjera od strane krajnjeg kupca, isto se smatra nestandardnom uslugom.

Potrošnja plina iz stavka 1. ovog članka je isporučena energija plina utvrđena prema Mrežnim pravilima plinskog distributivnog sustava.

Na temelju podataka iz stavka 1. ovog članka opskrbljivač će krajnjem kupcu ispostaviti račun, koji se krajnji kupac obvezuje platiti u roku od 10 dana od dana ispostavljanja računa.

Članak 10.

Isporučena energija plina i obujma plina utvrđuje se u skladu s Općim uvjetima opskrbe plinom.

Mjerenje količine plina obavlja se plinomjerom na obračunskom mjernom mjestu iz članka 2. ovog Ugovora, a količina isporučenog plina na obračunskom mjernom mjestu utvrđuje se temeljem očitanja od strane operatora distribucijskog sustava, te se očitana vrijednost korigiraprimjenom faktora korekcije prema temperaturi i tlaku u skladu s Mrežnim pravilima plinskog distribucijskog sustava.

U slučaju da ne raspolaže podacima o isporučenoj količini plina na obračunskom mjernom mjestu temeljem očitanja, operator distribucijskog sustava vrši procjenu količine plina u obračunskom razdoblju na temelju prosječne količine plina isporučene u odgovarajućem obračunskom razdoblju prethodne tri godine, sukladno Mrežnim pravilima plinskog distribucijskog sustava.

Kada obračunsko razdoblje iznosi tri ili šest mjeseci potrošnja plina za naredno obračunsko razdoblje utvrđuje se na temelju procjene potrošnje za obračunsko mjerno mjesto krajnjeg kupca, a prema potrošnji plina u istom razdoblju prethodne godine.

Opskrbljivač plinom dužan je do 01. ožujka svake godine krajnjem kupcu dostaviti podatke sukladno članku 22. stavku 6. Općih uvjeta opskrbe plinom.

Sukladno članku 23. stavku 1. Općih uvjeta opskrbe plinom krajnji kupac može opskrbljivaču izjaviti prigovor na njegov rad u pisanom obliku.

Članak 11.

Obračun i naplatu isporučenog plina, te utvrđivanje mjesečnih novčanih obveza za isporučeni plin, opskrbljivač će vršiti sukladno Općim uvjetima opskrbe plinom, a uvjete istih će objaviti na internet stranicama [www.medjimurje-plin.hr](http://www.medjimurje-plin.hr), dok će račun za isporučeni plin ispostaviti sukladno članku 22. stavku 1. Općih uvjeta opskrbe plinom.

Članak 12.

U slučaju da krajnji kupac ne plati novčanu obvezu u roku dospijeća, Opskrbljivač će krajnjem kupcu dostaviti pisanu opomenu.

Krajnjem kupcu koji ne plati svoju novčanu obvezu ni nakon isteka roka iz opomene iz stavka 1. ovog članka, opskrbljivač ima pravo krajnjem kupcu dostaviti pisanu obavijest o obustavi isporuke plina koja sadrži krajnji rok podmirenja dospjelih novčanih obveza za isporučeni plin od sedam dana.

Ukoliko niti nakon isteka roka iz obavijesti o obustavi isporuke plina iz stavka 3. ovog članka krajnji kupac ne podmiri dospjele novčane obveze za isporučeni plin, operator distribucijskog sustava će po nalogu opskrbljivača obustaviti isporuku plina.

Nastavak isporuke plina krajnjem kupcu uvjetovan je podmirenjem dospjelih novčanih obveza iz stavka 2. ovog članka i vezanih troškova obustave i nastavka isporuke plina.

**PRIJELAZNE I ZAVRŠNE ODREDBE**

Članak 13.

Ovaj Ugovor prestaje u slučaju smrti fizičke osobe, raskida ugovora o opskrbi prirodnim plinom ili nastupa drugih okolnosti za prestanak ugovora o opskrbi prirodnim plinom.

Članak 14.

Ovaj Ugovor se raskida podnošenjem pisanog zahtjeva za raskid ugovora od strane krajnjeg kupca, uz otkazni rok od 15 dana i ukoliko krajnji kupac ima podmirene sve obveze koje proizlaze iz primjene ovog Ugovora.

U slučaju raskida Ugovora krajnji kupac mora dozvoliti operatoru distribucijskog sustava da očita stanje plinomjera s danom raskida ugovora i obustavu isporuke plina, te na temelju ispostavljenog računa podmiriti sve novčane obveze do dana raskida ugovora.

Članak 15.

Osim navedenog u prethodnom članku, ovaj se Ugovor raskida i u slučaju promjene vlasništva građevine ili samostalne uporabne cjeline, pri čemu je krajnji kupac kao dotadašnji vlasnik dužan u roku od 30 dana od promjene vlasništva podnijeti zahtjev za raskid Ugovora uz predočenje odgovarajuće isprave o promjeni vlasništva, te s novim vlasnikom suglasno utvrditi stanje plinomjera.

Opskrbljivač prirodnim plinom sklapa ugovor o opskrbi prirodnim plinom s novim vlasnikom.

Obračun na temelju očitanja stanja plinomjera kod promjene vlasništva ili prema zadnjem obračunu temelj je razgraničenja ugovornih odnosa opskrbljivača plinom s dotadašnjim i novim vlasnikom građevine ili samostalne uporabne cjeline.

Članak 16.

Sklapanjem ovog Ugovora ugovorne strane se obvezuju da tijekom važenja Ugovora u cijelosti prihvaćaju odredbe važećih Općih uvjeta opskrbe plinom, Mrežnih pravila plinskog distribucijskog sustava, Metodologije utvrđivanja tarifnih stavki za javnu opskrbu plinom i zajamčenu opskrbu, Metodologije utvrđivanja cijene nestandardnih usluga za transport plina, distribuciju plina, skladištenje plina i javnu uslugu opskrbe plinom.

Članak 17.

Na sve što nije uređeno ovim Ugovorom i odredbama propisa iz članka 16. ovog Ugovora primjenjuje se Zakon o obveznim odnosima i drugi propisi koji uređuju takve ili slične odnose.

Članak 18.

Krajnji kupac ima pravo uputiti prigovor na rad opskrbljivača koji nije u skladu s odredbama Zakona o tržištu plina i odredbama Općih uvjeta opskrbe plinom.

U daljnjem postupanju, radi zaštite svojih prava, krajnji kupac može izjaviti prigovor Hrvatskoj energetskoj regulatornoj agenciji, te nakon toga može pokrenuti upravni spor, a sve prema Zakonu o tržištu plina i Općim uvjetima opskrbe plinom.

Krajnji kupac dužan je bez odlaganja obavijestiti operatora distribucijskog sustava o neispravnosti plinomjera te druge opreme, regulacijske ili sigurnosne opreme ugrađene na njegovom obračunskom mjernom mjestu, sukladno članku 64. Mrežnih pravila plinskog distribucijskog sustava.

Članak 19.

U slučaju eventualnog spora koji bi proistekao iz ovog Ugovora, ugovorne strane nastojat će spor riješiti mirnim putem, a u protivnom ugovorne strane su suglasne da će se spor riješiti pred nadležnim sudom prema sjedištu opskrbljivača.

Članak 20.

U slučaju promjene uvjeta ovog Ugovora opskrbljivač će na izmjene Ugovora ishoditi suglasnost Hrvatske energetske regulatorne agencije, osim u slučaju promjene cijene koja se regulira odlukama Vlade Republike Hrvatske i/ili Hrvatske energetske regulatorne agencije.

O svakoj promjeni uvjeta ovog Ugovora opskrbljivač će obavijestiti krajnjeg kupca u roku od 30 dana prije početka njihove primjene.

Članak 21.

Ukoliko neka od odredbi ovog Ugovora postane nevažeća zbog izmjene zakona i/ili podzakonskih propisa, sve ostale obveze iz Ugovora ostaju na snazi i proizvode pravne učinke, a umjesto nevažeće odredbe primjenjuje se odredba važećeg zakona i/ili podzakonskog propisa.

Članak 22.

Krajnji kupac kao stranka ovog Ugovora svojim potpisom daje privolu da se njegov matični broj i OIB prikupljaju i obrađuju u svrhu sklapanja i izvršenja Ugovora.

Članak 23.

Ovaj Ugovor sklapa se na neodređeno vrijeme.

Članak 24.

Ovaj Ugovor smatra se važećim sukladno Zakonu o obveznim odnosima ako krajnji kupac podmiruje dospjele obveze, odnosno ako u roku od trideset (30) dana od dana zaprimanja Ugovora, pisanim putem ne iskaže primjedbe na ponuđeni Ugovor ili izričito ne odbije Ugovor.

Članak 25.

Ovaj Ugovor sklopljen je u dva (2) istovjetna primjerka, po jedan za potrebe svake ugovorne strane.

U \_\_\_\_\_\_\_\_\_\_\_\_\_\_\_\_\_\_, \_\_\_\_\_\_\_\_\_\_\_\_ godine U Čakovcu, \_\_\_\_\_\_\_\_\_\_\_\_ godine

KRAJNJI KUPAC OPSKRBLJIVAČ

MEĐIMURJE-PLIN d.o.o.

\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

D i r e k t o r:

Nenad Hranilović, mag.oec.